b"\n_START_ARTICLE_\nMeno salos v\xc4\x97liava\n_START_PARAGRAPH_\nMeno salos v\xc4\x97liava - raudonas laukas su baltu triskelionu i\xc5\xa1 trij\xc5\xb3 koj\xc5\xb3 centre. Tokia v\xc4\x97liava naudojama dar nuo XIII a. ir siejama su Sicilijos v\xc4\x97liava, kuri\xc4\x85 tuo metu vald\xc4\x97 normanai._NEWLINE_Trij\xc5\xb3 koj\xc5\xb3 triskelionas yra senas Meno salos simbolis, pana\xc5\xa1us \xc4\xaf Sicilijos simbol\xc4\xaf Trinacria - trys plok\xc5\xa1tiniais \xc5\xa1arvais \xc5\xa1arvuotos per kelius sulenktos kojos su pentinais, sujungtos ties \xc5\xa1launies s\xc4\x85nariais. Meno triskelionas n\xc4\x97ra grie\xc5\xbetai apibr\xc4\x97\xc5\xbetas, tod\xc4\x97l vyriausyb\xc4\x97s dokumentuose, piniguose, v\xc4\x97liavose, turist\xc5\xb3 atributikoje naudojami skirtingi jo variantai. Paprastai Meno triskelionui b\xc5\xabdingi trispindul\xc4\x97 simetrija, sukimasis pagal laikrod\xc5\xbeio rodykl\xc4\x99 (nors b\xc5\xabna ir atvirk\xc5\xa1\xc4\x8dias variantas). Vir\xc5\xa1utin\xc4\x97s kojos \xc5\xa1launis gali b\xc5\xabti pavaizduota kaip laikrod\xc5\xbeio rodykl\xc4\x97, rodanti 12:00 (o kartais - 11:30 ar 10:00). Kojos per kelius kartais sulenktos 90\xc2\xb0, o kartais 60\xc2\xb0 ar net beveik 120\xc2\xb0 kampu._NEWLINE_Trys kojos siejamos su gana v\xc4\x97lai atsiradusiu salos herbo \xc5\xa1\xc5\xabkiu (moto): Quocunque Jeceris Stabit ('Kaip bemesi, jis stovi'). Tai ai\xc5\xa1kinama mintimi, kad Meno gyventoj\xc5\xb3 charakteriui b\xc5\xabdingas stabilumas ir tvirtumas. Daugelyje salos mokykl\xc5\xb3 \xc5\xa1is \xc5\xa1\xc5\xabkis naudojamas kaip priemon\xc4\x97 atkaklumui ir sunkiam darbui propaguoti."